รัฐบาลไทย-ข่าวทำเนียบรัฐบาล-พม. เร่งดำเนินโครงการบ้านมั่นคงชุมชนริมคลองลาดพร้าวและคลองบางซื่ออย่างต่อเนื่อง ตามมาตรการป้องกันและแก้ไขผลกระทบสิ่งแวดล้อมฯ และการติดตามตรวจสอบคุณภาพสิ่งแวดล้อม
วันศุกร์ที่ 17 พฤศจิกายน 2560
พม. เร่งดําเนินโครงการบ้านมั่นคงชุมชนริมคลองลาดพร้าวและคลองบางซื่ออย่างต่อเนื่อง ตามมาตรการป้องกันและแก้ไขผลกระทบสิ่งแวดล้อมฯ และการติดตามตรวจสอบคุณภาพสิ่งแวดล้อม
พม. เร่งดําเนินโครงการบ้านมั่นคงชุมชนริมคลองลาดพร้าวและคลองบางซื่ออย่างต่อเนื่อง ตามมาตรการป้องกันและแก้ไขผลกระทบสิ่งแวดล้อมฯ และการติดตามตรวจสอบคุณภาพสิ่งแวดล้อม
วันนี้ (17 พ.ย. 60) นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่า จากกรณี นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทยในฐานะที่ปรึกษาชาวชุมชนริมคลอง นําชาวบ้านเข้าร้องเรียนต่อกองบังคับการการป้องกันและปรามปรามการทุจริตและประพฤติมิชอบ (ปปป.) กล่าวหาว่า สถาบันพัฒนาองค์กรชุมชน (องค์การมหาชน) หรือ พอช. ดําเนินโครงการบ้านมั่นคงริมคลองลาดพร้าว 15 ชุมชน โดยไม่ผ่านความเห็นชอบของสํานักงานนโยบายและแผนทรัพยากรธรรมชาติและสิ่งแวดล้อม (สผ.) ซึ่งเข้าข่ายการปฏิบัติหน้าที่โดยไม่ชอบ และขัดต่อคําสั่งของคณะรักษาความสงบแห่งชาติ (คสช.) ที่ 9/2560 ซึ่งระบุว่า ให้ดําเนินโครงการพัฒนาที่อยู่อาศัยชุมชนริมคลองลาดพร้าว โดยได้รับยกเว้นการจัดทํารายงานผลกระทบสิ่งแวดล้อมมาตราที่ 48 แห่ง พระราชบัญญัติส่งเสริมและรักษาคุณภาพสิ่งแวดล้อม พ.ศ. 2535 แต่ต้องปฏิบัติตามมาตรการป้องกันและแก้ไขผลกระทบสิ่งแวดล้อม ซึ่งอย่างน้อยต้องมีมาตรการเคลื่อนย้ายชุมชนและมาตรการติดตามตรวจสอบคุณภาพสิ่งแวดล้อมที่ สผ. ให้ความเห็นชอบนั้น
นายณรงค์ กล่าวว่า ด้วยโครงการพัฒนาที่อยู่อาศัยชุมชนริมคลอง เป็นนโยบายสําคัญเร่งด่วนของรัฐบาลในการแก้ไขปัญหาชุมชนแออัดและการปลูกสร้างบ้านเรือนรุกล้ําลําน้ําสาธารณะ รวมทั้งเพื่อเป็นการป้องกันปัญหาน้ําท่วมในเขตกรุงเทพฯ สําหรับคลองลาดพร้าวและคลองบางซื่อ มีการสํารวจชุมชนที่รุกล้ําคลอง พบว่า มีจํานวนทั้งสิ้น 52 ชุมชน รวม 7,081 ครัวเรือน ทั้งนี้ คณะรัฐมนตรีได้เห็นชอบให้สถาบันพัฒนาองค์กรชุมชน (องค์การมหาชน) หรือ พอช. ดําเนินโครงการดังกล่าวตั้งแต่ปี 2559 และมีเป้าหมายให้แล้วเสร็จภายในปี 2562 โดย พอช. ได้ดําเนินการสนับสนุนให้ชาวชุมชนรวมกลุ่มกันจัดตั้งเป็นสหกรณ์เคหสถานขึ้นมา เพื่อก่อสร้างที่อยู่อาศัยให้ถูกต้องตามกฎหมาย ด้วยการรื้อย้ายบ้านออกจากแนวก่อสร้างเขื่อน เพื่อก่อสร้างบ้านใหม่ ซึ่งขณะนี้ ได้ดําเนินการรื้อย้ายบ้านแล้ว 13 ชุมชน และก่อสร้างบ้านใหม่เสร็จแล้ว 915 ครัวเรือน”
นายณรงค์ กล่าวต่อไปว่า โครงการบ้านมั่นคงชุมชนริมคลองลาดพร้าวและคลองบางซื่อ รัฐบาลได้มอบหมายให้กรุงเทพมหานคร (กทม.) ดําเนินการสร้างเขื่อนริมคลอง พอช. ดําเนินการจัดหาที่อยู่อาศัยรองรับประชาชนที่ปลูกสร้างบ้านเรือนรุกล้ําคลอง และกรมธนารักษ์ในฐานะหน่วยงานเจ้าของที่ดิน ดําเนินการให้เช่าที่ดินเพื่อปลูกสร้างที่อยู่อาศัยใหม่อย่างถูกต้องตามกฎหมาย ส่วนการปฏิบัติตามมาตรการป้องกันและแก้ไขผลกระทบสิ่งแวดล้อมของสํานักงานนโยบายและแผนทรัพยากรธรรมชาติและสิ่งแวดล้อม (สผ.) นั้น ทาง พอช. ได้จัดทํามาตรการป้องกันและแก้ไขผลกระทบสิ่งแวดล้อมตั้งแต่เดือนกุมภาพันธ์ 2560 และจัดส่งไปยัง สผ. ตั้งแต่เดือนพฤษภาคมที่ผ่านมา จากนั้น สผ. ได้ให้ความเห็นและแจ้งผลการพิจารณา เพื่อให้ พอช. ดําเนินการแก้ไขเป็นระยะหลายรอบ จนกระทั่งล่าสุดเมื่อวันที่ 3 ตุลาคม ที่ผ่านมา คณะกรรมการที่มีอํานาจพิจารณาได้มีมติให้ความเห็นชอบมาตรการป้องกันและแก้ไขผลกระทบสิ่งแวดล้อมฯ และมาตรการติดตามตรวจสอบคุณภาพสิ่งแวดล้อมโครงการพัฒนาที่อยู่อาศัยชุมชนริมคลองลาดพร้าวและคลองบางซื่อ โดยจัดส่งหนังสือแจ้งมายัง พอช. เมื่อวันที่ 10 ตุลาคมที่ผ่านมา อีกทั้ง สผ. ได้ส่งหนังสือดังกล่าวแจ้งไปยังกรุงเทพมหานครอีกทางหนึ่งด้วย เพื่อรับทราบและแจ้งไปยังสํานักงานเขตที่เกี่ยวข้องดําเนินการต่อไป
นายณรงค์ กล่าวเพิ่มเติมว่า สําหรับหนังสือของ สผ. ได้ระบุว่า ให้สถาบันพัฒนาองค์กรชุมชน (องค์การมหาชน) เจ้าของโครงการปฏิบัติตามมาตรการป้องกันและแก้ไขผลกระทบสิ่งแวดล้อม และมาตรการติดตามตรวจสอบคุณภาพสิ่งแวดล้อมที่เสนอไว้อย่างเคร่งครัด และเมื่อเริ่มดําเนินโครงการแล้วจะต้องเสนอรายงานผลการปฏิบัติการตามมาตรการดังกล่าว ให้แก่ สผ. พิจารณาปีละ 2 ครั้ง ซึ่งมาตรการป้องกันและแก้ไขผลกระทบสิ่งแวดล้อมที่ พอช. เสนอต่อ สผ. และได้ผ่านความเห็นชอบแล้ว แบ่งออกเป็น 4 ระยะ คือ 1) ระยะก่อนการก่อสร้าง เช่น ทําความเข้าใจกับชุมชน จัดตั้งกลุ่มออมทรัพย์ การเช่าที่ดินกับกรมธนารักษ์ 2) ระยะเคลื่อนย้ายชุมชน เช่น แบ่งการก่อสร้างออกเป็นเฟส การสร้างบ้านชั่วคราวหรือที่พักชั่วคราวสําหรับผู้อยู่อาศัยที่ต้องรื้อบ้านระหว่างการก่อสร้าง 3) ระยะก่อสร้าง เช่น จัดทํารั้วหรือกําแพงล้อมรอบบริเวณที่ก่อสร้าง ป้องกันผลกระทบจากเสียง คุณภาพอากาศ และ 4) ระยะดําเนินการ เช่น จัดให้มีระบบบําบัดน้ําเสียบ่อดักไขมัน การกําจัดขยะ
“สําหรับชุมชนที่รุกลําคลองลาดพร้าวและคลองบางซื่ออีก 39 ชุมชน รวม 6,166 ครัวเรือน ซึ่งอยู่ระหว่างดําเนินการ ทาง พอช. มีการสนับสนุนงบพัฒนาระบบสาธารณูปโภคให้ครัวเรือนละ 50,000 บาท งบอุดหนุนการพัฒนาที่อยู่อาศัยครัวเรือนละ 25,000 บาท งบแบ่งเบาผู้ได้รับผลกระทบครัวเรือนละ 72,000 บาท นอกจากนี้ ยังมีการสนับสนุนสินเชื่อครัวเรือนละ 360,000 บาท โดยผ่อนชําระคืนภายใน 20 ปี ทั้งนี้ เพื่อให้ประชาชนที่เข้าร่วมโครงการบ้านมั่นคงได้รับการพัฒนาคุณภาพชีวิตที่ดี ด้วยการมีที่อยู่อาศัยเป็นของตนเองอย่างถูกต้องตามกฎหมาย ด้วยมาตรฐานความมั่นคงและปลอดภัย พร้อมสภาพแวดล้อมที่น่าอยู่ในระยะยาว” นายณรงค์ กล่าวในตอนท้าย